সাঁতার না জেনেও পুকুরে নেমে জলে ডুবে মৃত্যু হল এক কিশোরের!
শনিবার রিজেন্ট পার্ক এলাকার পূর্ব পুটিয়ারির ঘটনা। এদিন দুপুর আড়াইটে নাগাদ স্থানীয় মহেশপুকুরে স্নান করতে গিয়ে ডুবে যায় দশম শ্রেণির ছাত্র রোহিত রায়। বাড়ি নেতাজিনগরে। স্থানীয়েরা জানিয়েছেন, দলে মোট চারজন ছিল। তাদের মধ্যে রোহিত এবং তার আরেক বন্ধু পুকুরে নেমেছিল। 
পুলিশ সূত্রের খবর, পূর্ব আনন্দপল্লিতে এক বন্ধুর বাড়ি থেকে ফেরার পথে মহেশপুকুরে আসে ওরা চারজন। পুকুরের পাশেই তাদের এক সহপাঠিনীর বাড়ি। সেও ছিল সঙ্গে। সহপাঠিনীর কথায়, ‘‘রোহিত পুকুরে নেমে স্নান করার কথা বলতেই আমরা ওকে বারণ করি। কারণ, রোহিত সাঁতার জানত না। তা সত্ত্বেও রোহিত তার পূর্ব আনন্দপল্লির বন্ধুকে নিয়ে পুকুরে নামে।’’ তার দাবি, ‘‘দু’তিন বার জলে ডুব দিয়ে রোহিত ‘ডুবে যাচ্ছি’ বলে ঠাট্টা করছিল। প্রথমে বাঁ হাত, তারপর ডান হাত তুলে ডুব দিচ্ছিল। পুকুরের পাড়ে আমরা দু’জন বসেছিলাম। বুঝতে পারছিলাম না, ও ঠাট্টা করছে কিনা! আনন্দপুরের বন্ধুও ঠিকমতো সাঁতার জানে না।’’ সঙ্গী আরেক সহপাঠী বলে, ‘‘ওকে জল থেকে উঠতে না দেখে সন্দেহ হয়। পুকুরের অন্যদিকে আরও দু’জনকে স্নান করতে দেখে সাহায্য চাই।’’
স্থানীয় সূত্রের খবর, চেঁচামেচি শুনে এগিয়ে আসেন আরও কয়েকজন স্থানীয় বাসিন্দা। জনাদশেক মিলে জলে নেমে রোহিতকে খোঁজাখুঁজি শুরু করেন। মিনিট কুড়ি পর তাকে জল থেকে উদ্ধার করা হয়। এক স্থানীয় বাসিন্দা বলেন, ‘‘প্রথমে ওর পেটে চাপ দিয়ে জল বার করার চেষ্টা করা হয়। তাতেও কাজ হয়নি। একটি অটোতে করে ওর বন্ধুরা মিলে হাসপাতালে নিয়ে যায়।’’ সেখানে চিকিৎসকেরা তাকে মৃত ঘোষণা করেন।
রোহিতের মা কর্মসূত্রে সিকিমে থাকেন। নেতাজিনগরে বাবার সঙ্গে সে থাকত বলেই বন্ধুরা জানিয়েছে। এই ঘটনায় রিজেন্ট পার্ক থানায় কোনও অভিযোগ দায়ের হয়নি। এক পুলিশ আধিকারিক বলেন, ‘‘মৃতের শরীরে কোনও আঘাতের চিহ্ন নেই। সেদিকটাও তদন্ত করে দেখা হচ্ছে।’’ জানা গিয়েছে, দোলের দিন এই মহেশপুকুরে ডুবেই মারা যান এক যুবক।